b'\n_START_ARTICLE_\nOuro Modi\n_START_SECTION_\nMaantiede ja ilmasto\n_START_PARAGRAPH_\nOuro Modin kunta rajoittuu pohjoisessa Moptin piirin Salsalb\xc3\xa9n ja Koubayen, id\xc3\xa4ss\xc3\xa4 Soyen, etel\xc3\xa4ss\xc3\xa4 Djenn\xc3\xa9n piirin K\xc3\xa9wan ja l\xc3\xa4nness\xc3\xa4 Togu\xc3\xa9 Morarin kuntiin._NEWLINE_Kunta sijaitsee Nigerin sis\xc3\xa4maasuiston tulva-alueella. Pinnanmuodostukseltaan se on kumpuilevaa tasankoa. Vesist\xc3\xb6j\xc3\xa4 ovat etel\xc3\xa4rajalla virtaavan Nigerin lis\xc3\xa4ksi sen sivuhaarat Sirki ja Sono sek\xc3\xa4 tulvaj\xc3\xa4rvet kuten D\xc3\xa9ba, Nawr\xc3\xa9 Samaye, Nawal Toumou, Mout\xc3\xa9ba ja Thiala. Luonnonvarainen kasvillisuus on kuivaa aroa. Seutu kuuluu Sahelin vy\xc3\xb6hykkeeseen. Vuotuinen sadem\xc3\xa4\xc3\xa4r\xc3\xa4 on noin 200 millimetri\xc3\xa4.\n_START_SECTION_\nAsutus\n_START_PARAGRAPH_\nKuntaan kuuluu nelj\xc3\xa4 kyl\xc3\xa4\xc3\xa4: Daima, Digani, Makadje ja Ouro Modi. Jokaiseen niist\xc3\xa4 kuuluu my\xc3\xb6s Nigerin vasemalla rannalla sijaitseva pikkukyl\xc3\xa4. Asukkaat ovat fulbeja, rimaibeja ja bozoja.\n_START_SECTION_\nLiikenne, elinkeinot ja palvelut\n_START_PARAGRAPH_\nKunnan liikenneyhteydet ovat huonot. Tulva-aikaan ainoa v\xc3\xa4yl\xc3\xa4 on Nigerjoki. Liikennev\xc3\xa4lineit\xc3\xa4 ovat hevosk\xc3\xa4rryt, veneet ja moottoripy\xc3\xb6r\xc3\xa4t._NEWLINE_Asukkaiden p\xc3\xa4\xc3\xa4elinkeinot ovat maanviljely, karjanhoito ja kalastus. T\xc3\xa4rkeimm\xc3\xa4t viljelykasvit ovat riisi (48\xc2\xa0% tuotannosta), hirssi (43\xc2\xa0%), maissi (8\xc2\xa0%), lehm\xc3\xa4npapu (1\xc2\xa0%), okra ja vihannekset. Kotiel\xc3\xa4imi\xc3\xa4 ovat lampaat, vuohet, naudat ja aasit. Lis\xc3\xa4ksi harjoitetaan k\xc3\xa4sity\xc3\xb6ammatteja ja pienimuotoista kaupank\xc3\xa4ynti\xc3\xa4. Teollisuutta tai matkailupalveluja kunnassa ei ole lainkaan._NEWLINE_Kunnassa toimii kaksi alakoulua, yl\xc3\xa4koulu ja kaksi lukutaitokeskusta. Ouro Modissa on hyvin vaatimaton terveyskeskus ja karjan rokotuspaikka. Vesihuolto k\xc3\xa4sitt\xc3\xa4\xc3\xa4 kuusi kaivoa ja kaksi porakaivoa. Muita palveluja ovat kaksi kauppaa ja kaksi viljavarastoa.'